अग्निहोत्र होम की तात्विक विवेचना में अग्निहोत्र धेनु के लिए गवीडा समुद्धान्त (उबलकर गिरने वाला दूध) जैसे शब्दों के स्थान पर 'समुद्धान्त' अथवा प्राचीनावीत के बदले पित्र्युपवीत जैसे शब्द वैतान सूत्र में प्रयुक्त हुए हैं। दर्शपूर्णमासेष्टि में भी यजमान–मन्त्रों का पाठन कराने वाले ब्रह्मा को भृग्वङ्गिरस के जानकार पुरोहित द्वारा उन्हें संस्कार समर्पित कराने का नियम विहित है और दर्शेष्टि में यजमान पर इष्टि के पहले एक दिन अपराह्ण में व्रतोपायन के पूर्व भोजन का (उपवत्स्यद् भक्त) का बन्धन प्रस्तुत श्रौतसूत्र में डाला गया है। सोमयाग की दीक्षा में ऋतुस्नाता यजमान पत्नी के लिए सरूपवत्सा गौ के दूध में स्थालीपाक को पचाकर गर्भवेदन एवं पुंसवन मन्त्रों से उसे तपाकर उसके भक्षण की विधि का विधान पवित्रता को बनाए रखने के साथ–साथ उसकी कामना पूर्ति की ओर संकेत करने वाला है। अभिप्राय यह है कि वैतान श्रौतसूत्र में नित्य नैमित्तिक एवं काम्य कर्मों के साथ विभिन्न क्रतुओं का विधान है और यह भी बतलाया गया है कि कामनाओं के अन्तहीन होने के कारण यज्ञों का भी आनन्त्य है, जिससे प्रकृतिभूत यज्ञों के आधार पर विकृतिभूत यज्ञों का अनुमान करके सन्तोष मानना समीचीन है। यज्ञ–विधियों के वितान यानी विस्तार के साथ–साथ वैतान सूत्र का सम्बन्ध उनके विधान से भी है जिनमें पूजा या समर्पण का भाव तन तथा मन दोनों के संस्कार से सम्बद्ध होकर वैदिकों की मूलत: आध्यात्मिक चिन्तन–धारा की ओर संकेत करता है।